Sellisteiks seadmeiks saavad kindlasti praeguse muusikakeskuse, raadio, televiisori, telefoni, kirjade kirjutamise keskus ehk praeguse arvuti otsesed järeltulijad ja paljud teised. Kas nimetada kõiki neid seadmeid arvutiteks? Kui mõista arvuti kui infot töötlevat seadet, nagu see minus eespool kirjas on, siis jah. Kuid häda on selles, et igaühel neist seadmeist on oma kindel funktsioon, kuigi see funktsioon seisneb tavaliselt siiski mingi info teisendamises ja edastamises. Tegelikult muutubki arvuti mõiste kaugemas tulevikus üsnagi ähmaseks, sest turule ilmub palju spetsiifilisi seadmeid, mis võtavad tänapäeva arvuteilt ära mitmeid funktsioone. Arvatavasti jäävad alles ka mingisugused universaalsed keskarvutid, mis on üsnagi tänase arvuti "nägu" ning suudavad võrgu teel suhelda paljude teiste "intelligentsete" protsessorseadmetega. Selline mõne või ka mõnekümne meetri piires toimiv "lokaalne" suhtlus ei toimu vast enam ka kaablite abil, vaid kasutab raadiolaineid.